Teny famaranana eo amin’ny teny malagasy, misy ny fiovana eo faran-teny -ka, tra, na rehefa iharan’ny fanovanana. Izany fiovam-peo izany indrindra no nanompanana ity asa fikarohana ity ka nosafidiana tamin’izany ny faran-teny mikatona tapany mihovitra tr? Anisan’ny haitsikera nampiharina tamin’izany ny haitsikera ara-drafitra noho izy mandinika ny rafitra iorenan’ny teny sy mandinika ny lalàna mampiorina izany izay navoitra tao amin’ny asa fikarohana. Teo ihany koa ny haitsikera araka anjara asa izay nanasongadinana ny anjara asan’ny hasim-peo eo amin’ny fanakambanan-teny. Tsy azo notsinotsinoavina tao amin’ity ihany koa ny haitsikeran’ny fanakambanam-peo. Tao amin’ny fizarana voalohany, namariparitra nyatao hoe faran-teny sy nijery ireo karazana fiovana endrika miseho eo amin’ny faran-teny mikatona tapany mihovitra t? R iharan’ny fanovanana izahay. Karazana fiovana endrika maromaro no hita fa ny tena nisongadina tamin’izany dia ny fifanoloana ; izay mitsinjara ho karazany maromaro ao ireo fifanoloana tsy misy heviny sy tsy mizaka tena izay maseho eo amin’ireo fototeny ahitana fanova iray ihany ao amin’ny endrika am-panovanana ; ao kosa ireo fifanoloana misy heviny sy mizaka tena izay misongadina eo amin’ ireo fototeny ahitana fanova roa indray miseho ao amina fototeny iray. Ireo fifanoloana iraisan’ny fiteny rehetra ka amin’izany dia fifanoloana fototra izy ireo izay hita amin’ny ankamaroan’ny fototeny ; ny fifanoloana miseho amin’ny am- pahany na tsy iraisan’ny fiteny malagasy izay hita eo amin’ireo tranga maningana mihitsy. Nisongadina tao amin’io fizarana voalohany io ihany koa ny fifangaroana endrika sy ny fifanitsahana ary ny fandrindrana endrika. Ny fandrindrana endrika dia manondro ireo fototeny ahitana endrika maningana amin’ny tranga ankapobeny ao amin’ity asa fikarohana ity ka nahafahana namoitra ireo fifanoloana tsy manara-dalàna sy ara-dalàna. Ara-dalàna ny fisehoan’ny fanova r sy t raha tsy ara-dalàna izany kosa ny fisehoan’ny fanova s sy f ao amin’ny endrika am-panovanana. Ny tsinjara toerana izay voafaritra tao amin’ny fizarana faharoa no nahafahana milaza izany. Tao amin’ny fizarana faharoa kosa, namelabalatra ny tsinjara toeran’ny feo eo alohan’ny faran-teny mikatona tapany mihovitra t izahay. Tao anatin’izany no nanasongadinana fa renifeo r no fanovan’ny faran-teny t? R amin’ny ankapobeny rehefa tovanana ; renifeo t kosa izany ho an’ireo fototeny ahitana ireto tsinjara toerana manaraka ireto eo amin’ny fototeny mitsaikona sy mingadona ahitana renifeo r ao amin’ny toeran’ny x0 na sy x1 eo amin’ny fototeny mitsaikona ahitana renifeo dr ao amin’ny toeran’ny x1 eo amin’ny fototeny mitsaikona ahitana renifeo ng ao amin’ny toeran’ny x1 arahin’ny zana-peo aloha i ao amin’ny toeran’ny y1 eo amin’ny fototeny mitsaikona ahitana renifeo v arahin’ny zana-peo mikatona i na u ao amin’ny toeran’ny y1. Ny fisehoan’ny fanova f sy s ao amin’ny endrika am-panovanana kosa dia tranga maningana mihitsy; ny fisehoan’ny renifeo f ho fanovan’ny faran-teny t iharan’ny fanovanana dia heverinay fa avy amin’ny fiteny tsimihety no nihaviany; heverinay fa fahadisoam-pitenenana noho ny fisian’ny fanita-pototeny s eo amin’ny fototeny mingadona sy mitsatoka no mahatonga ny fisehoan’ny fanova s ao amin’ny fototeny mitsaikona ao amin’ny fototeny romposana, harasana, orosana. Mbola miteraka olana ihany koa ny faran-teny mikatona tapany mihovitra t ahitana fanova roa indray miseho ao amin’ny endrika am-panovanana ; mateti-pitranga amin’izany ny fahitana fanova r sy t raha vitsy kosa ny ireo fototeny ahitana t sy s. Heverinay fa ny sehatry ny hevi-teny no mahatonga izany fisehoana fanova roa izany. Teo amin’ny fandinihana ireo fiovam-peo ireo, nasongadina tao min’ny fizarana fahatelo ny famahavahana izany ao amin’ny hairafi-peo sy haitoe-peo. Navoitra tao anatin’izany ny endrika isehoan’ny fiovam-peo eo amin’ny faran-teny mikatona tapany mihovitra t? R ka nanehoana ny fifanahafam-peo sy ny fitanana toetra. Eo amin’ny fanakambanana ny faran- teny t sy ny tovana, misy ny fifanahafam-peo ka na manahaka ny toetry ny renifeo amin’ny faran-teny t ny toetry ny feo vokatry ny fanakambanana na manahaka ny toetry ny zana- peo voalohany amin’ny tovana. Mandroso ny fifanahafana miseho rehefa manahaka ny toetry ny renifeo eo amin’ny faran-teny t ny feo vokatry ny fanakambanana ; mihemotra kosa izany raha toa ka ny toetry ny zana-peo voalohany amin’ny tovana no tahafin’ny feo vokatry kambam-peo. Eo amin’ny fandinihana ny toe-peo, fitanana toetra no miseho eo amin’ny fanakambanam-peo fa tsy fifanoloana ka amin’izany miravona amina feo iray ny toetry ny faran-teny t sy ny zana-peo voalohany amin’ny tovana.